**Tlačová správa**

**Cyklobusy ARRIVA od soboty dostupné už v piatich regiónoch**

Bratislava/Ružomberok/Michalovce, 2. júna 2023 – **V sobotu 3. júna sa cyklobusy ARRIVA vrátia do obľúbených turistických destinácií na Orave, Liptove, Zemplíne a Tokaji. Spolu so Záhorím, kde sa sezóna otvorila už na konci apríla, tak dopravca pokryje službou rozšírenej kapacity prepravy bicyklov počas víkendov už päť regiónov.**

Víkendové cyklobusy ARRIVA vybavené nosičmi pre 6 bicyklov môžu cestujúci využívať na vybraných linkách na Orave, Liptove, Zemplíne, Tokaji a Záhorí vďaka spolupráci s objednávateľmi, ktorými sú Bratislavský, Žilinský a Košický samosprávny kraj. Záujem o túto službu, ktorá umožňuje kombinovať verejnú a zdravú individuálnu dopravu aj pre rodiny s deťmi a ďalšie skupiny cestujúcich, rastie najmä počas slnečných a teplých dní. Preto napríklad spoločnosť ARRIVA Michalovce zaviedla povinnosť telefonickej rezervácie prepravy bicyklov deň vopred. V ostatných regiónoch je preprava bicykla na spojoch obsluhovaných autobusmi ARRIVA s cyklonosičom bez rezervácie a do vyčerpania kapacity. V Bratislavskom kraji môžu cestujúci prepravovať bicykle aj v autobusoch bez nosičov na každom regionálnom spoji mimo dopravnej špičky, v takom prípade je však kapacita obmedzená na maximálne 2 bicykle.

*„S blížiacim sa letom sa zvyšuje aj záujem našich cestujúcich o cyklobusy ARRIVA. Kombinácia pekného počasia, atraktívnych destinácií a možnosti aktívne tráviť voľný čas s rodinou či priateľmi spôsobuje, že stále viac ľudí objavuje tento spôsob kombinovanej dopravy. Preto aj v tejto sezóne počítame s tým, že cyklobusy ARRIVA prilákajú nielen našich stálych zákazníkov, ale oslovia aj ďalších, ktorí chcú spoznávať krásy Slovenska zo sedačky bicykla,“* povedal **Peter Stach**, hovorca spoločností ARRIVA na Slovensku.

Cyklobusy vybavené cyklonosičmi premávajú počas víkendov a sviatkov na spojoch označených piktogramom bicykla. Podrobné informácie o podmienkach prepravy bicyklov nájdu cestujúci na stránkach jednotlivých dopravných spoločností ARRIVA:

Bratislavský kraj (Záhorie) – [ARRIVA Mobility Solutions](https://arriva.sk/bratislava/cyklobus/)

Žilinský kraj (Orava, Liptov) – [ARRIVA Liorbus](https://arriva.sk/liorbus/cyklobus/)

Košický kraj (Zemplín, Tokaj) – [ARRIVA Michalovce](https://arriva.sk/michalovce/cyklobus/)

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Pôsobí v Bratislavskom, Košickom, Nitrianskom, Trnavskom a Žilinskom kraji, kde zabezpečuje mestskú, prímestskú, zmluvnú a komerčnú autobusovú dopravu. Od roku 2017 prevádzkuje spoločnosť službu zdieľaných bicyklov, tzv. bikesharing. ARRIVA zamestnáva na Slovensku viac ako 2 500 zamestnancov a prevádzkuje viac ako 1 500 autobusov. Tvorí ju šesť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 35 000 ľudí a ročne prepravuje 1,5 miliardy cestujúcich v 10 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Peter Stach Andrej Tomašec

0907 115 114 0948 876 084

peter.stach@arriva.sk arriva@arthurmedia.sk